Dosent dood nadat hy in sloot op kampus val | Netwerk24
Deur Jana Marx 21 Oktober 2019 09:49
’n Dosent aan die Noordwes-universiteit (NWU) is die naweek in ’n fratsongeluk dood.
Rudi van de Venter is die naweek dood nadat hy in ’n sloot op die terrein van Noordwes-universiteit geval het. Foto: NWU-webblad
Rudi van de Venter (48), ’n dosent verbonde aan die fakulteit opvoedkunde, het in die vroeë oggendure van Saterdag in ’n sloot op die universiteit se kampus in Potchefstroom geval wat onlangs vir herstelwerk gegrawe is.
Louis Jacobs, woordvoerder van die NWU, sê Van de Venter was Saterdag omstreeks 01:30 te voet op pad na sy kantoor op die universiteitsterrein toe hy vermoedelik in die sloot geval het.
Hy sê die universiteit is plek-plek besig om lekke in waterpype op die terrein te herstel. Volgens Jacobs is daar veiligheidsnette aangebring waar die herstelwerk gedoen word.
“Die NWU betreur die afsterwe van Rudi, veral onder sulke tragiese omstandighede,” sê Jacobs.
“Daar is reeds vir berading gereël vir personeel en studente van die fakulteit asook familie. Dit word vanaf die universiteit gedoen.”
Kapt. Aafje Botma, polisiewoordvoerder in Noordwes, het bevestig dat ’n geregtelike doodsondersoek gedoen word.
Luidens inligting wat nie deur die polisie bevestig is nie, het Van de Venter kop eerste in die sloot geval.
Meer oor: Rudi Van De Venter | Potchefstroom | Nwu